Kontracepcijska spirala
**Spirala** ili intrauterini uložak (IUD) je vrlo učinkovit i dugotrajan oblik kontracepcije. Riječ je o malenom ulošku T-oblika koji se postavlja u maternicu primarno u svrhu sprječavanja trudnoće. Spiralu koristi 14,3% žena reproduktivne dobi diljem svijeta.

Iako je tradicionalno bila namijenjena ženama koje su rodile, istraživanja pokazuju da je nova generacija manjih hormonskih spirala (npr. Skyla, Jaydess) sigurna za korištenje kod adolescentica, kao i kod žena koje nisu rodile.

Vrste, kontraindikacije i nuspojave
-----------------------------------

Postoje dvije vrste kontracepcijskih spirala: plastična presvučena bakrom i hormonska, koja ispušta hormon levonorgestrel (npr. *Mirena*). U prvoj godini korištenja kontracepcijska efikasnost bakrenih spirala je 99,2%, a hormonskih kontracepcijskih spirala 99,8%. Bakrene spirale mogu ostati u maternici do 10 godina, a hormonske od 3 do 6 godina. Upotreba spirale ne utječe na dojenje te se može koristiti odmah nakon poroda.

Kod upotrebe bakrenih spirala može doći do obilnijeg menstrualnog krvarenja i grčeva. Hormonske spirale, čija je upotreba u značajnom porastu u posljednjih 20 godina, smanjuju krvarenje ili ono čak potpuno izostaje budući da hormon levonogestrel stanjuje stijenku maternice. Zbog toga se preporučuje njihovo korištenje ženama koje pate od menoragije ili endometrioze te ženama koje žele koristiti kontracepciju, a imaju kontraindikacije za oralnu hormonsku kontracepciju.

Nuspojave su rijetke i uključuju ispadanje uloška (2–5%), perforaciju maternice (<0,7%), upalnu bolest zdjelice (posebno u prva tri tjedna korištenja) te neregularno krvarenje. Većina nuspojava nestaje nnakon što se tijelo navikne na uložak; u suprotnom, potrebno je zatražiti savjet liječnika.

Spirala se ne preporučuje ženama koje su sklone čestim upalama rodnice, ženama s određenim vrstama raka i određenim alergijama, ženama koje koriste lijekove protiv zgrušavanja krvi, barbiturate, steroidne lijekove i antiepileptike.

Istraživanja su pokazala da korištenje spirale smanjuje incidenciju invazivnog raka grlića maternice za 30% te može pomoći u liječenju ranog stadija raka endometrija.

Način djelovanja
----------------

Hormonska spirala sprječava oplodnju na način da otpušta hormon levonorgestrel koji zadebljava cervikalnu sluz, otežavajući prolazak spermija kroz jajovod. Učinkovitost u sprječavanju trudnoće je više od 99%.

Bakrena spirala izaziva upalne promjene sluznice maternice koje onemogućuju implantaciju te sadrži ione bakra koji smanjuju pokretljivost spermija.

Za razliku od prezervativa, spirala ne sprječava spolno prenosive bolesti.

Pravilno postavljanje nužno je za učinkovitost spirale, stoga je postavlja liječnik nakon obavljenog ginekološkog pregleda. Spirala se unosi kroz rodnicu i cerviks te postavlja u maternicu. Tijekom tog postupka kod nekih žena može se javiti nelagoda ili bol u zdjeličnom području. Svaka spirala ima nit koja ostaje u vaginalnom dijelu vrata maternice i služi za kontrolu i uklanjanje.

Izvori
------

1. ↑  Buhling, Kai J.; Zite, Nikki B.; Lotke, Pamela; Black, Kirsten (2014-03-01). „Worldwide use of intrauterine contraception: a review" (English). *Contraception* **89** (3): 162–173. DOI:10.1016/j.contraception.2013.11.011. ISSN 0010-7824. PMID 24369300.
2. 1 2  Black, Kirsten; Lotke, Pamela; Buhling, Kai J.; Zite, Nikki B. (2012-10-01). „A review of barriers and myths preventing the more widespread use of intrauterine contraception in nulliparous women". *The European Journal of Contraception & Reproductive Health Care* **17** (5): 340–348. DOI:10.3109/13625187.2012.700744. ISSN 1362-5187. PMC PMC4950459. PMID 22834648.
3. ↑  Gabbe, Steven G. (2012). *Obstetrics: normal and problem pregnancies*, 6. Philadelphia: Elsevier/Saunders. ISBN 9781455733958
4. ↑  Cortessis, Victoria K.; Barrett, Malcolm; Brown Wade, Niquelle; Enebish, Temuulen; Perrigo, Judith L.; Tobin, Jessica; Zhong, Charlie; Zink, Jennifer i dr.. (2017-12). „Intrauterine Device Use and Cervical Cancer Risk: A Systematic Review and Meta-analysis" (en). *Obstetrics & Gynecology* **130** (6): 1226–1236. DOI:10.1097/AOG.0000000000002307. ISSN 0029-7844.
5. ↑  Dore, Molly; Filoche, Sara; Danielson, Kirsty; Henry, Claire (2021-05-01). „Efficacy of the LNG-IUS for treatment of endometrial hyperplasia and early stage endometrial cancer: Can biomarkers predict response?" (en). *Gynecologic Oncology Reports* **36**: 100732. DOI:10.1016/j.gore.2021.100732. ISSN 2352-5789. PMC PMC7933258. PMID 33718563.
6. ↑  Mirena-us.com.

|  |  |
| --- | --- |
| Normativna kontrola Uredi na Wikidati | 
* NKC: ph123298

 |